Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 606/13/5511	Žilina, 18.9.2013
EEČ : 2-43-454-2013

U Z N E S E N I E

Trestná vec:	obvinený XXXXX  
Prečin:	krádež podľa § 212 ods. 1 Tr. zák. č. 300/2005 Zbierky zákonov v znení zákona číslo 334/2012 Zbierky zákonov, Neoprávnené vyrobenie a používanie elektronického platobného prostriedku a inej platobnej karty podľa  § 219 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
a
poškodenou:
1.	XXXXX
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 400,00 € 
b.	Peňažná suma určená na všeobecne prospešné účely: 25,00 € 
c.	Konkrétny adresát peňažnej sumy určenej na všeobecne prospešné účely: Zachráňme našu školu Žilina, Hurbanova 36 
d.	Suma odovzdaná štátu na peňažnú pomoc obetiam trestnej činnosti: 25,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
realizované policajtom Odb.kriminálnej polície OR PZ  Žilina pod spisovou značkou ORP-619/2-OVK-ZA-2013.
	v presne nezistený deň mesiaca máj 2013 odcudzil svojej matke XXXXX z peňaženky, ktorú mala ukrytú pod vankúšom v spálni rodinného domu č. XXXXX v obci Dolná Tižina, okr. Žilina, bankomatovú kartu, vydanú k jej osobnému účtu XXXXX zriadenému v Poštovej banke, a.s. XXXXX a predmetnou kartou so znalosťou PIN kódu v dňoch 30.05.2013, 02.06.2013 a 06.06.2013 uskutočnil neoprávnené výbery finančných prostriedkov sumami po 100,- € z bankomatu č. ATM	S1AP002A Poštovej banky, a.s. Bratislava, nachádzajúci sa v Žiline,  Na Priekope 17 a dňa 10.06.2013 uskutočnil neoprávnený výber finančných prostriedkov sumou 100,- € z bankomatu Slovenskej sporiteľne, a.s. Bratislava, nachádzajúci sa vo Varíne, ul. J. Martinčeka 113, čím poškodenej XXXXX spôsobil škodu vo výške 400,- €.

Odôvodnenie: 
	Vyšetrovateľ  OR OKP OVK Žilina uznesením sp. zn. ČVS:ORP-619/2-OVK-ZA-2013 zo dňa 13.07.2013 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX pre prečin krádeže podľa § 212 ods. 1 Tr. zák. a prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. na vyššie uvedenom skutkovom základe. 

	Po skončení skráteného vyšetrovania mi vyšetrovateľ PZ predložil spisový materiál spolu s návrhom na podanie obžaloby. Následne som vec odstúpil na konanie probačnému a mediačnému úradníkovi Okresného súdu v Žiline za účelom vykonania mediácie.

	V konaní pred probačným a mediačným úradníkom Okresného súdu v Žiline, ako aj v prípravnom konaní pred povereným príslušníkom PZ sa obv. XXXXX ku spáchaniu činu, ktorý sa mu kladie za vinu, priznal a vyhlásil, že  spáchal skutok, za ktorý je stíhaný. Obvinený sa za svoje konanie ospravedlnil poškodenej a zaviazal sa, že do 26.08.2013 uhradí  poškodenej požadovanú škodu vo výške 400,- €. 

Poškodená XXXXX uviedla, že súhlasí so zmierom, pričom od obvineného požaduje uhradiť spôsobenú škodu vo výške 400,- €. Poškodená súčasne vyhlásila, že týmto sú jej nároky vo vzťahu k obvinenému v súvislosti s náhradou škody a inej ujmy spôsobenej trestným činom v celom rozsahu uspokojené a iné požiadavky na obvineného nemá. 

Súčasťou záverečnej správy z mediácie je čestné vyhlásenie poškodenej XXXXX a obvineného XXXXX zo dňa 07.09.2013, v ktorom obaja čestne vyhlasujú, že XXXXX uhradil poškodenej XXXXX škodu vo výške 400,- €, spôsobenú trestnými činmi, ktoré sú predmetom tohto konania. Na záver tohto čestného vyhlásenia ako svedok XXXXX čestne vyhlásila, že vyhlásenia poškodenej a obvineného sú pravdivé a spôsobená škoda vo výške 400,- € bola dňa 07.09.2013 zo strany obvineného uhradená k rukám poškodenej. 

	Skutočnosť uzavretia zmieru medzi obvineným XXXXX a poškodenou XXXXX je zrejmá z písomného zmieru uzatvoreného dňa 19.08.2013 v kancelárii probačnej a mediačnej úradníčky Okresného súdu v Žiline.

	Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený XXXXX nemá v odpise z Registra trestov GP SR žiadny záznam o právoplatnom odsúdení pre trestný čin a taktiež nemá žiadny záznam ani v Ústrednej evidencii priestupkov MV SR.

	Obvinený XXXXX zložil dňa 06.09.2013 na účet Krajskej prokuratúry v Žiline č. 7000231396/8180, vedenom v štátnej pokladnici sumu vo výške 50,- €. 

	V rámci zmieru uzatvoreného medzi obvineným a poškodenou zo dňa 19.08.2013 bol určený ako adresát peňažnej sumy určenej na všeobecne prospešné účely občianske združenie Zachráňte našu školu. Výška peňažnej sumy určenej na verejnoprospešné účely bola stanovená u XXXXX na 50,- €. Z uvedenej sumy 50 % patrí štátu na peňažnú pomoc poškodeným podľa osobitného zákona  a 50% t.j. 25,- €, patrí občianskemu združeniu Zachráňte našu školu so sídlom Žilina, Hurbanova 36, IČO: 37804782, pričom uvedená suma bude bezodkladne po nadobudnutí právoplatnosti tohto uznesenia poukázaná na účet vedený v Slovenskej sporiteľni, a.s. č. 0421727056/0900.

	Za prečin krádeže podľa § 212 ods. 1 Tr. zák. dovoľuje Trestný zákon uložiť trest odňatia slobody až na 2 roky a za prečin neoprávneného vyrobenia a používania platobného prostriedku, elektronických peňazí alebo inej platobnej karty podľa § 219 ods. 1 Tr. zák. dovoľuje Trestný zákon uložiť trest odňatia slobody  na 1 rok až 5 rokov. 

	Podľa § 220 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horného hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený
a)vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,
b)nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a
c)zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu
a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

	Podľa § 215 ods. 1 písm. g) Tr. por. prokurátor zastaví trestné stíhanie, ak sa schváli zmier medzi obvineným a poškodeným.

	Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Tr. poriadku v smere rozhodnutia o schválení zmieru a zastavení trestného stíhania. Vo veci ide o konanie o prečine, za ktorý Trestný zákon ustanovuje trest odňatia slobody s hornou hranicou neprevyšujúcou päť rokov, obvinený vyhlásil, že spáchal skutok, za ktorý je stíhaný, pričom nie sú odôvodnené  pochybnosti o slobodnosti, vážnosti a určitosti tohto vyhlásenia, uhradil poškodenej spôsobenú škodu, zložil na účet prokuratúry peňažnú  sumu určenému konkrétnemu adresátovi na  všeobecne prospešné účely a  táto suma nie je zrejmé neprimeraná závažnosti spáchaného trestného činu a vzhľadom  na  povahu  a  závažnosť  tohto  trestného  činu,  mieru,  akou  bol dotknutý verejný záujem, na osobu obvineného a na  jeho osobné a majetkové pomery možno prijať záver, že rozhodnutie o schválení zmieru je dostačujúce a odôvodnené. Naviac je potrebné poukázať na skutočnosť, že sám obvinený ako i poškodená udelili súhlas k takémuto rozhodnutiu prokurátora.

	Na základe uvedeného som rozhodol tak, ako je uvedené vo výrokovej časti tohto uznesenia.

Poučenie: 
Proti tomuto uzneseniu nie je prípustná sťažnosť.

JUDr. Ľuboš Kríž
prokurátor